Návrh ROZHODNUTIE RADY o pozícii, ktorá sa má v mene Európskej únie prijať v Komisii pre tuniaky z Indického oceánu (ďalej len „IOTC“) /* COM/2014/049 final - 2014/0024 (NLE) */





DÔVODOVÁ SPRÁVA 1. KONTEXT NÁVRHU Európske spoločenstvo schválilo rozhodnutím Rady 95/399/ES[1] dohodu, ktorou bola založená Komisia pre tuniaky z Indického oceánu (ďalej len „IOTC“). IOTC je regionálnou organizáciou pre riadenie rybárstva (ďalej len „RFMO“) zodpovednou za riadenie tuniakov a im príbuzných druhov v Indickom oceáne a priľahlých moriach. Európska únia sa stala zmluvnou stranou IOTC v roku 1995. Podľa článku 218 ods. 9 Zmluvy o fungovaní Európskej únie sa pozícia, ktorá sa má v rámci regionálnych organizácií pre riadenie rybárstva prijať v mene Únie, napr. v prípade výzvy na prijatie aktov, ktoré majú právne účinky, s výnimkou aktov, ktorými sa dopĺňa alebo mení ich inštitucionálny rámec, musí prijímať rozhodnutím Rady, a to na návrh Komisie. Takáto pozícia v rámci RFMO je v súčasnosti stanovená v súlade s dvojstupňovým prístupom. Rozhodnutím Rady sa ustanovujú základné zásady a orientácie, pokiaľ ide o pozíciu Únie na viacročnom základe, zatiaľ čo sa táto pozícia následne pre každé výročné zasadnutie upraví prostredníctvom neoficiálnych dokumentov Komisie, ktoré sa prerokúvajú v rámci pracovnej skupiny Rady. Pokiaľ ide o IOTC, rozhodnutím Rady 7537/09 z 23. marca 2009 sa stanovuje preskúmanie pozície Únie pred výročným zasadnutím v roku 2014. Tento návrh sa preto zameriava na stanovenie pozície Únie v rámci IOTC na obdobie rokov 2014 – 2019, a takisto sa ním nahrádza rozhodnutie Rady 7537/09, ktoré sa vzťahuje na obdobie rokov 2009 – 2014. Toto preskúmanie je zamerané na začlenenie princípov a orientácie novej spoločnej rybárskej politiky (SRP) do nového mandátu, pričom sa v ňom zohľadňujú ciele uvedené v oznámení Komisie o vonkajšom rozmere SRP[2]. Okrem toho sa pozícia Únie upravila podľa Lisabonskej zmluvy. Napokon sa pozícia zosúladila tak, aby sa ňou v čo najvyššej možnej miere zohľadňovali osobitosti rôznych RFMO. Tak ako je to v prípade súčasných pozícií (ktoré sa majú prijať pre ostatné RFMO), aj táto pozícia obsahuje zásady a orientáciu. Okrem toho sa do tejto pozície zahrnul aj štandardný postup používaný pri každoročnej špecifikácii pozície Únie, ako to požadovali členské štáty v prípade pozícií, ktoré sa zosúlaďovali nedávno. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Vonkajší rozmer SRP bol súčasťou posúdenia vplyvu v prípade návrhov na reformu SRP . Zásady a orientácia dohodnuté v prípade novej SRP sa jednoducho transponovali do prepracovaných pozícií. 3. PRÁVNE PRVKY NÁVRHU Toto rozhodnutie vychádza zo Zmluvy o fungovaní Európskej únie, a najmä z jej článku 43 ods. 2 v spojení s článkom 218 ods. 9, v ktorom sa stanovuje, že Rada prijme na návrh Komisie rozhodnutie, ktorým sa určujú pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami. Toto sa uplatní na pozíciu, ktorú má Komisia v mene Únie prijať v IOTC. Nariadenie (EÚ) XXX (nové základné nariadenie) predstavuje právny základ zavádzajúci zásady, ktoré sa majú zohľadniť v tomto rokovacom mandáte. Týmto rozhodnutím sa nahrádza rozhodnutie Rady 7537/09, ktoré sa vzťahuje na obdobie rokov 2009 – 2014 a bude sa týkať obdobia rokov 2014 – 2019. 2014/0024 (NLE) Návrh ROZHODNUTIE RADY o pozícii, ktorá sa má v mene Európskej únie prijať v Komisii pre tuniaky z Indického oceánu (ďalej len „IOTC“) RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 2 v spojení s jej článkom 218 ods. 9, so zreteľom na návrh Európskej komisie, keďže: (1) Článkom 38 Zmluvy o fungovaní Európskej únie v spojení s jej článkom 39 sa stanovuje, že jedným z cieľov spoločnej rybárskej politiky je zabezpečiť riadne zásobovanie. (2) Nariadením (EÚ) XXX (nové základné nariadenie) sa stanovuje, že Únia zabezpečuje dlhodobú udržateľnosť rybolovných a akvakultúrnych činností z hľadiska životného prostredia a ich spravovanie spôsobom, ktorý je v súlade s cieľmi dosahovať hospodárske a sociálne výhody, ako aj výhody v oblasti zamestnanosti, a takisto prispievať k dostupnosti potravinových zásob. V uvedenom nariadení sa takisto stanovuje, že Únia pri riadení rybárstva uplatňuje prístup predbežnej opatrnosti a jej cieľom je zabezpečiť, aby sa pri využívaní živých morských biologických zdrojov populácie lovných druhov obnovovali a udržiavali nad úrovňami, pri ktorých možno dosiahnuť maximálny udržateľný výnos. Takisto sa v ňom stanovuje, že cieľom Únie je prijímať riadiace a ochranné opatrenia na základe najlepších dostupných vedeckých odporúčaní, podporovať spôsoby rybolovu, ktorými sa prispieva k selektívnejšiemu rybolovu, zabraňovaniu a znižovaniu nechcených úlovkov, pokiaľ je to možné, loviť ryby s nízkym vplyvom na morský ekosystém a rybolovné zdroje a postupne eliminovať odhadzovanie úlovkov. Okrem toho sa v uvedenom nariadení výslovne ustanovuje, že Únia tieto zásady uplatňuje aj v rámci svojej vonkajšej politiky. (3) Únia schválila rozhodnutím Rady 95/399/ES[3] dohodu, ktorou bola založená Komisia pre tuniaky z Indického oceánu (ďalej len „IOTC“). Komisia IOTC zodpovedná v rámci uvedenej organizácie za prijatie ochranných a riadiacich opatrení na zabezpečenie dlhodobej ochrany a udržateľného využívania zdrojov rybolovu v oblasti pôsobnosti IOTC a na ochranu morských ekosystémov, v ktorých sa tieto zdroje nachádzajú. Takéto ochranné a riadiace opatrenia sa môžu stať pre Úniu záväznými. (4) Podľa článku 218 ods. 9 Zmluvy o fungovaní Európskej únie sa pozícia, ktorá sa má v rámci regionálnych organizácií pre riadenie rybárstva prijať v mene Únie, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody, musí prijímať rozhodnutím Rady, a to na návrh Komisie. (5) Vzhľadom na vyvíjajúci sa charakter rybolovných zdrojov v oblasti pôsobnosti IOTC a z neho vyplývajúcu potrebu, aby pozícia Únie zodpovedala aktuálnemu vývoju vrátane nových štatistických, biologických a iných informácií predložených pred výročným zasadnutím Komisie IOTC alebo počas neho, sa pre každoročnú špecifikáciu pozície Únie musia stanoviť postupy, a to v súlade so zásadou lojálnej spolupráce medzi inštitúciami Únie zakotvenou v článku 13 ods. 2 Zmluvy o Európskej únii, PRIJALA TOTO ROZHODNUTIE: Článok 1 Pozícia, ktorú má Európska únia zaujať v rámci výročného zasadnutia Komisie IOTC, pokiaľ sa tento orgán vyzve, aby prijal rozhodnutia s právnymi účinkami, sa ustanovuje v prílohe I k tomuto rozhodnutiu. Článok 2 Každoročná špecifikácia pozície Únie, ktorá sa má zaujať na výročnom zasadnutí Komisie IOTC, sa vykonáva v súlade s prílohou II k tomuto rozhodnutiu. Článok 3 Rada na návrh Komisie prehodnotí a podľa potreby pozmení pozíciu Únie stanovenú v prílohe I k tomuto rozhodnutiu, a to najneskôr do konania výročného zasadnutia Komisie IOTC v roku 2019. Článok 4 Týmto rozhodnutím sa nahrádza rozhodnutie Rady 7537/09 z 23. marca 2009. Článok 5 Toto rozhodnutie nadobúda účinnosť XXX. V Bruseli Za Radu predseda [1] Ú. v. ES L 236, 5.10.1995, s. 24. [2] KOM(2011) 424 z 13.7.2011. [3] Ú. v. ES L 236, 5.10.1995, s. 24. PRÍLOHY k návrhu rozhodnutia Rady o pozícii, ktorá sa má v mene Európskej únie prijať v Komisii pre tuniaky z Indického oceánu (ďalej len „IOTC“) PRÍLOHA I Pozícia Únie v Komisii Komisie pre tuniaky z Indického oceánu 1. Zásady V rámci IOTC Únia: a) koná v súlade s cieľmi, ktoré v rámci spoločnej rybárskej politiky sama sleduje, najmä prostredníctvom prístupu predbežnej opatrnosti, a to zabezpečiť udržateľné využívanie druhov regulovaných organizáciou IOTC na úrovni, ktorá môže zabezpečiť maximálny udržateľný výnos, podporovať vykonávanie ekosystémového prístupu k riadeniu rybárstva a obmedziť vplyv rybolovných činností na životné prostredie, zabrániť alebo v čo najväčšej možnej miere znížiť nechcené úlovky, postupne eliminovať odhadzovanie úlovkov a minimalizovať vplyv rybárskych činností na morské ekosystémy, ako aj prostredníctvom podpory hospodársky rentabilného a konkurenčného rybárstva Únie zabezpečiť, aby tí, ktorí sú závislí od rybárskych činností, mali primeranú životnú úroveň a aby sa pri tom zohľadňovali záujmy spotrebiteľov; b) zabezpečuje, aby opatrenia prijaté v rámci IOTC boli v súlade s cieľmi dohovoru IOTC; c) zaisťuje, aby opatrenia prijaté v rámci IOTC boli v súlade s medzinárodným právom, a hlavne s ustanoveniami Dohovoru OSN o morskom práve, Dohody OSN o ochrane a využívaní transzonálnych populácií rýb a populácií rýb migrujúcich na veľké vzdialenosti, Dohody o podporovaní dodržiavania medzinárodných ochranných a riadiacich opatrení rybárskymi plavidlami na šírom mori a Dohody Organizácie OSN pre výživu a poľnohospodárstvo o opatreniach prístavných štátov z roku 2009; d) podporuje konzistentné pozície v regionálnych organizáciách pre riadenie rybárstva, prípadne prostredníctvom regionálnych morských dohovorov v rovnakej oblasti; e) sa usiluje o synergiu s politikou, ktorú sama uskutočňuje v rámci bilaterálnych vzťahov s tretími krajinami v oblasti rybárstva, a zaisťuje súdržnosť s ostatnými svojimi politikami, najmä v oblasti vonkajších vzťahov, životného prostredia, obchodu, rozvoja, výskumu a inovácie, ako aj v iných oblastiach; f) zabezpečuje dodržiavanie medzinárodných záväzkov Únie; g) koná v súlade so závermi Rady z 19. marca 2012 k oznámeniu Komisie o vonkajšom rozmere spoločnej rybárskej politiky[1]. 2. Orientácia Únia, pokiaľ je to vhodné, podporuje IOTC pri schvaľovaní týchto aktivít: a) prijatie opatrení na ochranu a riadenie zdrojov rybolovu v oblasti pôsobnosti IOTC na základe najlepších dostupných vedeckých odporúčaní vrátane TAC a kvót alebo regulácie rybolovného úsilia v prípade druhov, ktoré reguluje IOTC, čo by priviedlo alebo udržalo výrobu na úrovni maximálneho udržateľného výnosu najneskôr v roku 2020. Pokiaľ je to potrebné, zvážia sa špecifické opatrenia pre zásoby, ktoré sú postihnuté nadmerným lovom, s cieľom udržať rybolovné úsilie v súlade s dostupnými rybolovnými možnosťami; b) prijatie opatrení na zabraňovanie nezákonným, nenahláseným a neregulovaným (ďalej len „NNN“) rybolovným činnostiam, na odrádzanie od nich a ich odstránenie v oblasti pôsobnosti IOTC vrátane zaraďovania príslušných plavidiel do zoznamu plavidiel vykonávajúcich NNN rybolov; c) prijatie opatrení na monitorovanie, kontrolu a dozor v oblasti pôsobnosti IOTC s cieľom zabezpečiť účinnosť kontroly a súlad s opatreniami prijatými v rámci IOTC; d) prijatie opatrení na minimalizáciu negatívneho vplyvu rybolovných činností na morskú biodiverzitu a morské ekosystémy vrátane ochranných opatrení pre zraniteľné morské ekosystémy v oblasti pôsobnosti IOTC, a to v súlade s rezolúciami Valného zhromaždenia OSN, a vrátane opatrení na zabránenie nechceným úlovkom a na zníženie nechcených úlovkov v čo najväčšej možnej miere, najmä v prípade ekologicky príbuzných druhov, a na postupné odstránenie odhadzovania úlovkov; e) prijatie opatrení zameraných na zákaz rybolovu, ktorý sa vykonáva výhradne na účely zberu žraločích plutiev, a opatrení, ktorými sa vyžaduje, aby sa všetky žraloky vylodili s plutvami prirodzene pripojenými k telu; f) vypracovanie spoločného prístupu s ostatnými regionálnymi organizáciami pre riadenie rybárstva, predovšetkým s tými, ktoré sa podieľajú na riadení rybolovu v Indickom oceáne a priľahlých vodách, ako aj na love tuniakov; g) prijatie ďalších technických opatrení na základe odporúčaní pomocných orgánov IOTC. PRÍLOHA II Každoročná špecifikácia pozície Únie, ktorá sa má prijať na výročnom zasadnutí Komisie IOTC Pred každým výročným zasadnutím Komisie IOTC sa prijmú opatrenia potrebné na to, aby sa v pozícii, ktorá sa má vyjadriť v mene Únie, zohľadňovali najnovšie štatistické, biologické a iné relevantné informácie predložené Európskej komisii v súlade so zásadami a orientáciou stanovenými v prílohe I. Na tento účel a na základe týchto informácií Európska Komisia odovzdá Rade alebo jej prípravným orgánom v dostatočnom predstihu pred každoročným zasadnutím Komisie IOTC písomný dokument, v ktorom uvedie údaje o navrhovanej špecifikácii pozície Únie, na diskusiu a schválenie podrobných informácií o pozícii, ktorá sa má vyjadriť v mene Únie. Ak v priebehu ďalších zasadnutí, ani na mieste, nemožno dosiahnuť dohodu o tom, aby sa v pozícii Únie zohľadnili nové prvky, záležitosť sa postúpi Rade alebo jej prípravným orgánom. [1] pozri dokument 7086/12 PECHE 66.